钦定古今图书集成/明伦汇编/官常典/第068卷 > 晋平剌王休祐
## 钦定古今图书集成/明伦汇编/官常典/第068卷 > 晋平剌王休祐

按《宋书》本传，“晋平剌王休祐，文帝第十三子也。孝建
三年，年十一，封山阳王，食邑二千户。大明元年，为散
骑常侍，领长水校尉，寻迁东扬州刺史，未拜，徙湘州
刺史，加号征虏将军。四年，还为秘书监，领右军将军，
增邑千户，迁侍中，又迁左中郎将、都官尚书，又为秘
书监，领骁骑将军。出为使持节都督豫司二州南豫”
州之梁郡诸军事、右将军、豫州刺史。景和元年入朝，
进号镇西大将军，仍迁散骑常侍、镇军大将军、开府
仪同三司。太宗定乱，以为使持节、都督荆湘雍益梁
宁南北秦八州诸军事、骠骑大将军、荆州刺史，开府
常侍如故。又改都督江郢雍湘五州、江州刺史，又改
都督江、南豫司州、南豫州刺史，改都督豫、江、司三州、
豫州刺史。时豫州刺史殷琰据寿阳反叛，休祐出镇
历阳，督刘勔等讨琰。琰未平，勔筑长围守之。休祐复
徙都督荆、湘、雍、益、梁、宁、南北秦八州诸军事、荆州刺
史，持节、常侍、将军、开府并如故。增封二千户，受五百
户。以山阳荒敝，改封晋平王。休祐素无才能，彊梁自
用，大明之世，年尚少，未得自专，至是贪淫，好财色。在
荆州裒刻所在，多营财货。以短钱一百赋民田登，就
求白米一斛，米粒皆令彻白，若有破折者，悉删简不
受。民间籴此米一升一百，至时又不受米，评米责钱。
凡诸求利，皆悉如此，百姓嗷然，不复堪命。泰始六年，
征为都督南徐、南兖、徐兖、青冀六州诸军事、南徐州
刺史，加侍中，持节、将军如故。上以休祐贪虐，不可莅
民，留之京邑，遣上佐行府州事。休祐狠戾彊梁，前后
忤上非一。在荆州时，左右苑景达善弹棋，上召之，休
祐留不遣。上怒诘责之曰：“汝刚戾如此，岂为下之义。
积不能平，且虑休祐将来难制，欲方便除之。”七年二
月，车驾于岩山射雉，有一雉不肯入场，日暮将反，令
休祐射之，语云：“不得雉，勿归。”休祐时从在黄麾内，左
右从者并在部伍后，休祐便驰去，上遣左右数人随
之。上既还，前驱清道，休祐人从悉分散，不复相得。上
因遣寿寂之等诸将追之，日已欲暗，与休祐相及，逼
令坠马。休祐素勇壮，有气力，奋拳左右排击，莫得近。
有一人后引阴，因顿地，即共殴拉杀之。乃遣人驰白
上，行唱《骠骑落马》。上曰：“骠骑体大，落马殊不易。”即遣
御医络绎相系。顷之，休祐左右人至，久已绝去车脚，
舆以还第，时年二十七。追赠司空、持节、侍中、都督、刺
史如故。给班剑二十人，三望车一乘。时巴陵王休若
在江陵，其日即驰信报休若曰：“吾与骠骑南山射雉，
骠骑马惊”，与直阁夏文秀马相蹹，文秀堕地，骠骑失
鞚，马惊触松树，堕地落硎中时顿闷不识人，故驰报
弟。其年五月，追免休祐为庶人。长子仕荟，早卒。次子
宣翊，为世子，为宁朔将军、湘州刺史，未拜，免废。次士
弘，继《鄱阳哀王》休业袭封，被废还本。次宣彦，封《原丰
县侯》，为宁朔将军、彭城太守，未拜，免废。次宣谅。次宣
曜，出继南平穆王铄封，被废还本。次宣景，次宣梵，次宣觉，次宣受，次宣则，次宣直，次宣季，凡十三子，并徙
晋平郡。太宗寻病，见休祐为祟，乃遣前中书舍人刘
休至晋平抚慰宣翊等，上遂崩。后废帝元徽元年，听
宣翊等还都，顺帝昇明三年谋反，并赐死。